贈張文饒
作者：晁公遡
朝代：宋

paragraphs: 乾坤五十策，巧歷莫能算。
有如鈎其深，坐見太極判。
文王所以王，此道乃一貫。
即成靈臺附，豈畏羑里難。
自從商瞿傳，訖至子雲贊。
孰知幽明故，但樂文辭玩。
遂令聖人情，亦同春秋散。
堂堂張漢州，始屈諸侯泮。
於時抱韋編，迨老識象彖。
蓋將通晝夜，而況談治亂。
昨初與我言，驚喜每竊歎。
響應真無窮，圖畫皆可按。
歸看所著書，略已思過半。
屬今招弓旌，盍往執圭瓚。
冰霜待春融，風雨催歲換。
宜乘濤瀨平，快下赤澤岸。
朝廷須君來，天下疑以斷。